CELEX: 32010D0249
Language: et
Date: 2010-04-30 00:00:00
Title: 2010/249/: Komisjoni otsus, 30. aprill 2010 , rahastamisotsuse vastuvõtmise kohta kontrollpunktidega seotud ettevalmistava tegevuse jaoks 2010. aastal

1.5.2010   
            
            
               ET
            
            
               Euroopa Liidu Teataja
            
            
               L 110/32
            
         KOMISJONI OTSUS,
   30. aprill 2010,
   rahastamisotsuse vastuvõtmise kohta kontrollpunktidega seotud ettevalmistava tegevuse jaoks 2010. aastal
   (2010/249/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (1) eriti selle artikli 49 lõike 6 sissejuhatavat lauset ja punkti b ning artikli 75 lõiget 2,
   võttes arvesse komisjoni 23. detsembri 2002. aasta määrust (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (edaspidi „rakenduseeskirjad”), (2) eriti selle artiklit 90,
   ning arvestades järgmist:
   
               (1)
            
            
               Komisjoni teatises Euroopa Parlamendile ja nõukogule loomade kaitset ja heaolu käsitleva ühenduse tegevuskava kohta aastateks 2006–2010 (3) tõstetakse ühe tegevusvaldkonnana esile loomade kaitset ja heaolu käsitlevate olemasolevate miinimumstandardite täiendamist, et viia need kooskõlla uute teaduslike tõenditega ja sotsiaalmajanduslike hinnangutega, ning samuti tõhusa jõustamise tagamist.
            
         
               (2)
            
            
               Veetavate loomade teatavate kategooriate heaolu parandamiseks on liidu õigusaktides sätestatud nõuded veo maksimaalse kestuse kohta, mille järel tuleb loomad maha laadida, neid sööta ja joota ning lasta neil puhata. Kõnealused kohustuslikud peatused loomade pikamaaveol tehakse nõukogu 25. juuni 1997. aasta määruse (EÜ) nr 1255/97 (ühenduse kriteeriumide kohta peatuspaikadele) (4) artikli 1 lõikes 1 määratletud kontrollpunktides.
            
         
               (3)
            
            
               Kuna loomade pikamaavedude arv on suurenenud, on tekkinud vajadus kontrollpunkte täiustada. Konsulteerides sidusrühmadega ja kasutades nende tehnilist pädevust on vaja kindlaks määrata kontrollpunktide kvaliteedikriteeriumid ning otsustada, millist strateegiat liidus järgida.
            
         
               (4)
            
            
               Pealegi on teatavates piirkondades vähe kontrollpunkte ja paljud olemasolevad kontrollpunktid ei vasta kvaliteedile. Seetõttu tuleks alustada ettevalmistavat tegevust, mis hõlmaks teatavate kontrollpunktide ehitamist või renoveerimist.
            
         
               (5)
            
            
               2008. aastal avaldas komisjon konkursikutse samalaadse ettevalmistava tegevuse kohta, kuid ükski pakkumine ei vastanud konkursikutse miinimumnõuetele, sest puudus piisav teave projektide majandusliku elujõulisuse ja kaasrahastamise allika kohta.
            
         
               (6)
            
            
               Komisjoni 13. oktoobri 2009. aasta otsuses 2009/755/EÜ (rahastamisotsuse vastuvõtmise kohta kontrollpunktidega seotud ettevalmistava tegevuse jaoks 2009. aastal) (5) kehtestati ettevalmistava tegevuse kaks etappi 2009. aastal: esiteks teostatavusuuring hankemenetluse kaudu ja teiseks toetuste andmine.
            
         
               (7)
            
            
               2009. aastal käivitati otsuses 2009/755/EÜ ettenähtud teostatavusuuring, et koguda teavet kontrollpunktide praeguse olukorra kohta ja määrata kindlaks kontrollpunktide kõrget kvaliteeti iseloomustavad kriteeriumid. Uuringu abil määratakse kindlaks ka kõrge kvaliteediga kontrollpostide nõuetekohaseks renoveerimiseks või ehitamiseks vajalike toetuste andmise majanduslikud kriteeriumid. Uuringu tulemused peaksid saabuma 2010. aasta maiks ja otsuses 2009/755/EÜ ettenähtud toetuste andmise menetlust alustatakse uuringu põhjal kehtestatud kriteeriumide alusel.
            
         
               (8)
            
            
               Kõnealust ettevalmistavat tegevust on asjakohane jätkuvalt rahastada liidu vahenditest. Eelarvepädevad institutsioonid eraldasid Euroopa Liidu 2010. aasta üldeelarvest kontrollpunktidega seotud ettevalmistava tegevuse jaoks 2 000 000 eurot.
            
         
               (9)
            
            
               Käesolevat otsust käsitatakse rahastamisotsusena määruse (EÜ, Euratom) nr 1605/2002 artikli 75 kõike 2 ja määruse (EÜ, Euratom) nr 2342/2002 artikli 90 tähenduses.
            
         
               (10)
            
            
               Vastavalt määruse (EÜ, Euratom) nr 1605/2002 artiklile 83 peab kulude tõendamine, kinnitamine ja maksmine toimuma rakenduseeskirjades sätestatud ajavahemiku jooksul.
            
         
               (11)
            
            
               Käesoleva otsuse kohaldamiseks on asjakohane määratleda mõiste „oluline muudatus” määruse (EÜ, Euratom) nr 2342/2002 artikli 90 lõike 4 tähenduses,
            
         ON VASTU VÕTNUD KÄESOLEVA OTSUSE:
   Artikkel 1
   Võetakse vastu lisas esitatud ettevalmistav tegevus („ettevalmistav tegevus”).
   Artikkel 2
   Käesoleva otsuse kohaldamisel kasutatakse määruse (EÜ) nr 1255/97 artikli 1 lõikes 1 sätestatud kontrollpunkti mõistet.
   Artikkel 3
   Euroopa Liidu toetuse summa ülempiiriks ettevalmistava tegevuse rakendamiseks on määratud 2 000 000 eurot, mida rahastatakse Euroopa Liidu 2010. aasta üldeelarve eelarvereast 17 04 03 03.
   Artikkel 4
   1.   Kooskõlas usaldusväärse finantsjuhtimise ja proportsionaalsuse põhimõtetega võib eelarvevahendite käsutaja käesolevat otsust muuta, kui tegemist ei ole „olulise muudatusega” määruse (EÜ, Euratom) nr 2342/2002 artikli 90 lõike 4 tähenduses.
   2.   Ettevalmistava tegevusega seotud meetmete toetuse summa kumulatiivseid muudatusi, mis ei ületa 10 % artiklis 3 sätestatud toetuse summa ülempiirist, ei käsitata oluliste muudatustena määruse (EÜ, Euratom) nr 2342/2002 artikli 90 lõike 4 tähenduses, tingimusel et muudatused ei mõjuta märkimisväärselt ettevalmistava tegevuse olemust ja eesmärke.
   
      Brüssel, 30. aprill 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 248, 16.9.2002, lk 1.
   
      (2)  EÜT L 357, 31.12.2002, lk 1.
   
      (3)  KOM(2006) 13 (lõplik).
   
      (4)  EÜT L 174, 2.7.1997, lk 1.
   
      (5)  ELT L 269, 14.10.2009, lk 26.
   
      LISA
      
         KONTROLLPUNKTIDEGA SEOTUD ETTEVALMISTAV TEGEVUS 2010. AASTAL
      
      1.1.   Sissejuhatus
      
      2010. aastal hõlmab ettevalmistav tegevus ühte rakendusmeedet.
      Lähtudes ettevalmistava tegevuse eesmärkidest on eelarvetoetus ette nähtud kontrollpunktide ehitamise või renoveerimise rahastamiseks (otse tsentraliseeritud täitmise raames) ja selle suurus on 2 000 000 eurot.
      1.2.   Toetused kontrollpunktide ehitamiseks või renoveerimiseks
      
      Toetusi antakse kirjaliku kokkuleppe (toetusleping) kohaselt.
      ÕIGUSLIK ALUS
      Ettevalmistav tegevus määruse (EÜ, Euratom) nr 1605/2002 artikli 49 lõike 6 punkti b tähenduses.
      EELARVERIDA
      17 04 03 03
      EELARVEAASTA PRIORITEEDID, TÄIDETAVAD EESMÄRGID JA KAVANDATUD TULEMUSED
      Kuna loomade pikamaavedude arv on suurenenud, on tekkinud vajadus täiustada loomade puhkekohtadena kasutatavaid kontrollpunkte. Loomade tervise ja heaolu huvides on vaja võtta erimeetmeid, et vältida loomade stressi ja takistada nakkushaiguste levikut. Ettevalmistava meetme eesmärk on suurendada kontrollpunktide kasutamissagedust ja luua kõrge kvaliteediga kontrollpunkte. Nimetatud ettevalmistatud tegevus on otsusega 2009/755/EÜ ettenähtud eelnenud ettevalmistava meetme järelmeede.
      RAKENDUSMEETME KIRJELDUS JA EESMÄRK
      Ettevalmistav meede hõlmab kõrge kvaliteediga kontrollpunktide ehitamist või renoveerimist, et valideerida 2009. aastal otsuse 2009/755/EÜ kohaselt käivitatud teostatavusuuringu tulemustele toetuvat katse-sertifitseerimissüsteemi. Ettevalmistava meetme eesmärk on edendada kõrge kvaliteediga kontrollpunktide majanduslikult elujõulist sertifitseerimissüsteemi, et parandada loomade heaolu pikamaavedude korral.
      RAKENDAMINE
      Rakendamisega tegeleb otse tervise- ja tarbijaküsimuste peadirektoraat.
      AJAKAVA NING KONKURSIKUTSETE/OTSELEPINGUTE SOOVITUSLIK SUMMA
      Avaldatakse ainult üks konkursikutse, mille maht on 2 000 000 eurot.
      Ettevalmistav meede tuleb ellu viia 24 kuu jooksul toetuslepingu allkirjastamise kuupäevast.
      Konkursikutse avaldatakse pärast otsuse 2009/755/EÜ punktis 1.2 osutatud teostatavusuuringu kavakohast valmimist 2010. aasta mai lõpus.
      MAKSIMAALNE VÕIMALIK KAASRAHASTAMISE MÄÄR
      70 %
      OLULISED VALIKU- JA LEPINGU SÕLMIMISE KRITEERIUMID
      
         Valikukriteeriumid
      
      
                  —
               
               
                  Taotleja finantssuutlikkus:
                  
                              —
                           
                           
                              taotlejad peavad tõendama, et neil on rahastatava meetme rakendamiseks vajalik finantssuutlikkus;
                           
                        
                              —
                           
                           
                              taotlejad peavad tõendama, et neil on olemas vajalikud omavahendid, et täiendada liidupoolset kaasrahastamist, ning projekti haldamiseks vajalik rahakäive. Taotlejale väljamakstud abirahad ei tohi ületada tema omakapitali ja pikaajaliste võlgnevuste kogusummat.
                           
                        
            
                  —
               
               
                  Taotleja tehniline ja ametialane suutlikkus:
                  
                              —
                           
                           
                              taotlejatel peab olema kaasrahastatava tegevuse läbiviimiseks vajalik tehniline suutlikkus ja ametialane pädevus. Nad peavad tõendama oma teadmisi ja kogemusi loomadega seotud infrastruktuuride ning samuti loomade veo valdkonnas. Nad peavad esitama tõendeid ja kirjeldusi viimase kolme aasta jooksul teostatud projektide ja tegevuste kohta ning eelkõige asjaomase valdkonnaga seotud projektide kohta (loomade vedu või pidamine, loomadega seotud infrastruktuuri ehitamine). Nad peavad esitama iga meeskonnaliikme üksikasjaliku elulookirjelduse ja tõendama projektijuhi ja direktori juhtimissuutlikkust, sealhulgas nende haridust, teaduslikke kraade ja diplomeid, erialast töökogemust, uurimistöid ja väljaandeid;
                           
                        
                              —
                           
                           
                              taotlejad peavad tõendama, et tegevuse kohta taotlust esitavad organisatsioonid on pühendunud projekti eesmärkide saavutamisele ja nad toetavad põhimõtet kehtestada kontrollpunktide sertifitseerimissüsteem, mida meetme abil rakendatakse. Nad peavad esitama tõendeid oma kontaktisikute ja rahvusvaheliste sidusrühmade kohta, kellega nad kavatsevad eelkõige sertifitseerimise osas konsulteerida ja kelle vahendeid nad kavatsevad ettevalmistava tegevuse rakendamise käigus kasutada.
                           
                        
            
         Edukaks tunnistamise kriteeriumid
      
      Kohaldatakse järgmisi üldisi valikukriteeriume:
      
                  —
               
               
                  lähenemisviisi usaldusväärsus (20 %);
               
            
                  —
               
               
                  töö korraldus ja pädevate asutuste/organisatsioonide kaasatuse määr tegevusega hõlmatud liikmesriigis (30 %);
               
            
                  —
               
               
                  projekti tähtsus liidu tasandil ja kordistav toime (30 %);
               
            
                  —
               
               
                  projekti kulutasuvuse määr (20 %).
               
            TOETUSE VORM
      Kirjalik leping